b'\n_START_ARTICLE_\nHipotekos obligacija\n_START_PARAGRAPH_\nHipotekos obligacija (angl. mortgage-backed security, MBS) \xe2\x80\x93 obligacija, u\xc5\xbetikrinta nekilnojamuoju turtu, kur\xc4\xaf valdo j\xc4\x85 i\xc5\xa1leidusi \xc4\xafmon\xc4\x97. Tai yra specialus strukt\xc5\xabrizuotas finansinis instrumentas. \xc4\xaekei\xc4\x8diant turt\xc4\x85, u\xc5\xbestatas (hipoteka) registruojamas specialiuose (hipotekos) registruose, kuriuos tvarko valstybin\xc4\x97s ar priva\xc4\x8dios \xc4\xafmon\xc4\x97s. Kreditoriui suteikiama teis\xc4\x97 susigr\xc4\x85\xc5\xbeinti skol\xc4\x85, u\xc5\xberegistruot\xc4\x85 sumos ribose. Jei skolininkas nemokus, kreditoriai gauna \xc4\xafplauk\xc5\xb3 i\xc5\xa1 realizuoto turto pagal u\xc5\xbestato registravimo eili\xc5\xa1kum\xc4\x85. Taigi, tokiu atveju u\xc5\xbestatytas turtas patenka \xc4\xaf kito savininko rankas. Jei skolininkas mokus, u\xc5\xbestatytas turtas lieka jam.\n_START_SECTION_\nU\xc5\xbestatas\n_START_PARAGRAPH_\nU\xc5\xbestatu yra tie material\xc5\xabs aktyvai, kuriuos \xc4\xafmon\xc4\x97 valdo obligacijos i\xc5\xa1leidimo momentu. Manoma, kad obligacijos savininkui patikimumas didesnis tuomet, kai tie aktyvai priklauso ne \xc4\xafmonei, o patik\xc4\x97tiniui ir kuomet \xc5\xa1is turtas yra labai standartizuotas, kuriuo naudojasi daugelis \xc4\xafmoni\xc5\xb3 ir kur\xc4\xaf lengvai galima realizuoti. Tod\xc4\x97l \xc4\xafmonei nepaj\xc4\x97giant atsiskaityti, patik\xc4\x97tinis gali greitai turt\xc4\x85 realizuoti ir tuo pa\xc4\x8diu patenkinti obligacij\xc5\xb3 savinink\xc5\xb3 interesus._NEWLINE_Obligacij\xc5\xb3 turto \xc4\xafkeitimas gali b\xc5\xabti labai \xc4\xafvairus. Tai ir \xe2\x80\x9cauksin\xc4\x97s obligacijos\xe2\x80\x9e , kurios u\xc5\xbetikrintos valstyb\xc4\x97s aukso ir valiutiniais i\xc5\xa1tekliais; obligacijos, kurioms garantijas suteikia ne jas i\xc5\xa1leidusi, o kita \xc4\xafmon\xc4\x97; obligacijos, u\xc5\xbetikrintos visu turtu ar tik jo dalimi. Apdraustoms obligacijoms priskiriamos obligacijos su atitinkamais garantiniais \xc4\xafsipareigojimais. Tai yra obligacijos su trasto garantija, t. y. u\xc5\xbetikrintos kitais vertybiniais popieriais, saugomais finans\xc5\xb3 \xc4\xafstaigoje pagal \xc4\xafgaliojim\xc4\x85 (trast\xc4\x85), taip pat obligacijos, kuri\xc5\xb3 tur\xc4\x97jimas suteikia teis\xc4\x99 \xc4\xafsigyti nauj\xc5\xb3 emisij\xc5\xb3 akcijas._NEWLINE_Vertybini\xc5\xb3 popieri\xc5\xb3, perduodam\xc5\xb3 patik\xc4\x97tiniui kaip u\xc5\xbestatas, rinkos vert\xc4\x97 turi b\xc5\xabti didesn\xc4\x97 nei suma, u\xc5\xbe kuri\xc4\x85 i\xc5\xa1leistos obligacijos. Jeigu \xc4\xafkeisto turto rinkos vert\xc4\x97 ma\xc5\xbe\xc4\x97ja, obligacij\xc5\xb3 emitentas privalo pakelti j\xc4\x85 iki pradinio lygio, papildydamas u\xc5\xbestat\xc4\x85 tam tikru kiekiu t\xc5\xb3 pa\xc4\x8di\xc5\xb3 arba kit\xc5\xb3 jam priklausan\xc4\x8di\xc5\xb3 VP.'